
ΔΕΛΤΙΟ ΤΥΠΟΥ
Για τη συνάντηση των ΕΛΜΕ με τον Διευθυντή ΔΔΕ Δ΄ Αθήνας (30/4/2026)
Την Πέμπτη 30 Απριλίου 2026 πραγματοποιήθηκε, μετά από επανειλημμένα αιτήματα των ΕΛΜΕ και με εμφανείς καθυστερήσεις και προσκόμματα από πλευράς διοίκησης, συνάντηση στη ΔΔΕ Δ΄ Αθήνας μεταξύ του Διευθυντή και αντιπροσωπείας των ΕΛΜΕ Νότιας Αθήνας, Καλλιθέας–Νέας Σμύρνης–Μοσχάτου και Ε΄ Αθήνας. Η ίδια η διαδικασία οργάνωσης της συνάντησης (περιορισμοί στον αριθμό συμμετεχόντων, όροι για κοινή παρουσία κ.ά.) ανέδειξε τη διάθεση της διοίκησης να θέτει εμπόδια και να διατηρεί αποστάσεις από τα σωματεία.
Στη συνάντηση τέθηκαν από τους εκπροσώπους των ΕΛΜΕ τα εξής ζητήματα:

1. Διευκόλυνση για τις εκλογοαπολογιστικές συνελεύσεις των ΕΛΜΕ: Ζητήθηκε άδεια ή ουσιαστική διευκόλυνση στο ωράριο, ώστε να πραγματοποιηθούν οι συνελεύσεις ενόψει των εκλογών για την ανάδειξη αντιπροσώπων στο 22ο Συνέδριο της ΟΛΜΕ.

2. Κενά και λειτουργία των σχολείων: Αναδείχθηκαν τα συνεχιζόμενα κενά σε σχολεία ακόμα και λίγο πριν τη λήξη του σχολικού έτους, με αποτέλεσμα να οδηγούμαστε στην εξεταστική περίοδο χωρίς να έχουν διδαχθεί ολοκληρωμένα τα αντικείμενα, οι μαθητές με ελλιπή στήριξη και προετοιμασία. Επισημάνθηκαν οι περικοπές ωραρίου, οι υποχρεωτικές υπερωρίες και η συνολική υποβάθμιση των μορφωτικών δικαιωμάτων των μαθητών. Τονίστηκε ότι σε πρότυπα και Ωνάσεια σχολεία τέτοιες καταστάσεις δεν εμφανίζονται, γεγονός που αποδεικνύει την κατηγοριοποίηση και τις ανισότητες στην εκπαίδευση. Ζητήθηκαν άμεσα μέτρα, έστω και την ύστατη στιγμή.

3. Ατομική αξιολόγηση: Μετά από καταγγελίες συναδέλφων, αναδείχθηκε ότι εκπαιδευτικοί που έχουν δηλώσει απεργία–αποχή καλούνται αιφνιδιαστικά, λίγο πριν τη λήξη του σχολικού έτους, σε διαδικασίες ατομικής αξιολόγησης, με στόχο την πίεση για υπαναχώρηση. Επισημάνθηκε ότι πρόκειται για στοχευμένη πρακτική, που επιχειρεί να εντάξει τους συναδέλφους –ιδιαίτερα τους νεοδιόριστους– στο νέο πειθαρχικό πλαίσιο. 

Τονίστηκε η αντιπαιδαγωγική και αντιεπιστημονική διάσταση της διαδικασίας, που ενισχύεται από το γεγονός ότι επιβάλλεται σε μια περίοδο που τα σχολεία δίνουν μάχη για την ολοκλήρωση της ύλης, την προετοιμασία για την τράπεζα θεμάτων και τις πανελλαδικές εξετάσεις. Παράλληλα, αναδείχθηκε η πλήρης αναντιστοιχία ανάμεσα στη «σπουδή» για αξιολόγηση και την αδιαφορία για τα οξυμένα προβλήματα της σχολικής πραγματικότητας (γνωστικά κενά, ψυχοκοινωνικά ζητήματα, παραβατικότητα κ.ά.).

4. Ειδική Αγωγή: Αναδείχθηκαν τα δεκάδες κενά που παραμένουν ακάλυπτα, τα σοβαρά προβλήματα στη λειτουργία των τμημάτων ένταξης και η σύγχυση από αντικρουόμενες οδηγίες. Τέθηκαν τα οξυμένα κτηριακά προβλήματα ιδιαίτερα στο ΕΕΕΕΚ Καλλιθέας, αλλά και στον Αγ. Δημήτριο και η ανάγκη ίδρυσης νέου Ειδικού Σχολείου. Ιδιαίτερη έμφαση δόθηκε στα εργατικά ατυχήματα στον χώρο των ειδικών σχολείων, με αίτημα την αναγνώρισή τους ως τέτοια και τη διασφάλιση πλήρων δικαιωμάτων για τους τραυματισμένους συναδέλφους, συμπεριλαμβανομένων των αναπληρωτών.

5. Κάλυψη θέσεων διευθυντών: Ζητήθηκαν σαφείς απαντήσεις για τη διαδικασία κάλυψης των θέσεων διευθυντών λόγω συνταξιοδοτήσεων, δεδομένης της λήξης ισχύος των υφιστάμενων πινάκων.

6. Τμήματα – χωροταξία: Τέθηκε το πάγιο αίτημα για μείωση του αριθμού μαθητών ανά τμήμα (20 και 15 στις κατευθύνσεις), καμία συγχώνευση και κατάργηση του απαράδεκτου ορίου των 27 μαθητών. Επισημάνθηκε η ανάγκη ιδιαίτερης μέριμνας για μαθητές με μαθησιακές δυσκολίες.

7. Λυκειακές επιτροπές και Βαθμολογικά Κέντρα: Ζητήθηκε διαφάνεια στη συγκρότηση των επιτροπών και στην επιλογή του προσωπικού.

8. Αναγνώριση ΜΚ (μισθολογικών κλιμακίων): Τέθηκε το ζήτημα της αναγνώρισης ΜΚ για κατόχους integrated master πενταετούς φοίτησης.

9. Στέγαση 2ου ΕΚ Αργυρούπολης: Αναδείχθηκε η έλλειψη ενημέρωσης για τις αποφάσεις και ο προβληματισμός για τον μελλοντικό σχεδιασμό.

10. Ζητήματα αυταρχικής διοίκησης: Καταγγέλθηκαν συγκεκριμένες περιπτώσεις αυταρχικής και αντισυναδελφικής συμπεριφοράς.

Η συνολική τοποθέτηση του Διευθυντή κινήθηκε στο πλαίσιο της αυστηρής εφαρμογής της νομοθεσίας, με επαναλαμβανόμενη αναφορά ότι «ο νόμος είναι νόμος».

· Για τις συνελεύσεις των ΕΛΜΕ: αρκέστηκε στο ότι θα δώσει οδηγία διευκόλυνσης για τις τελευταίες ώρες για τους συναδέλφους που θα δηλώσουν ότι θα συμμετέχουν. 

· Για τα κενά: ανέφερε ότι καταβάλλεται κάθε δυνατή προσπάθεια κάλυψής τους, χωρίς συγκεκριμένα μέτρα για την άμεση αντιμετώπιση της κατάστασης (εκτός φυσικά της "αξιοποίησης" γνωστών αντιεκπαιδευτικών πρακτικών, όπως περικοπών ωρών και υποχρεωτικών υπερωριών). Για την ανισότητα με πρότυπα/Ωνάσεια σχολεία: παραδέχθηκε ότι πρόκειται για «ανόμοια πράγματα», καθώς το θεσμικό πλαίσιο προβλέπει πλήρη στελέχωση αυτών από την αρχή της χρονιάς. 

· Για την αξιολόγηση: αρνήθηκε ότι ασκούνται πιέσεις και «κάλεσε όποιον έχει δεχθεί πίεση να προχωρήσει σε καταγγελία», επιμένοντας ότι η διαδικασία εφαρμόζεται σύμφωνα με τον νόμο, ανεξαρτήτως χρονικής συγκυρίας. 

· Για τα ειδικά σχολεία: ανέφερε ότι έχει απευθύνει πρόσκληση σε δήμους για εξεύρεση χώρων στέγασης νέου Ειδικού Σχολείου και αποσυμφόρηση των υπαρχόντων, σημειώνοντας ότι μόνο οι Δήμοι Γλυφάδας και Παλαιού Φαλήρου ανταποκρίθηκαν και πρόκειται να προχωρήσει στις απαραίτητες ενέργειες, ώστε να υπάρξουν θετικές εξελίξεις μέχρι τον Σεπτέμβριο. Ωστόσο, στο ερώτημα πώς θα διασφαλίσει την εφαρμογή πιθανών αποφάσεων (βλ.ΦΕΚ για την ίδρυση του ΕΕΕΕΚ Αθηνών που παραμένει στα χαρτιά) δεν υπήρχε απάντηση. 

· Για το 2ο ΕΚ Αργυρούπολης: δήλωσε ότι οι δικαστικές αποφάσεις για την έξωση του εργαστηριακού κέντρου είναι τελεσίδικες και ότι η ευθύνη ανήκει στον Δήμο. Υποστήριξε ότι έχει διασφαλιστεί η ομαλή ολοκλήρωση της σχολικής χρονιάς και ότι έχει ήδη αποφασιστεί μετεγκατάσταση εργαστηρίων σε σχολικές μονάδες και άλλους χώρους, με εκτίμηση ότι από τον Σεπτέμβριο «δεν θα υπάρχει πρόβλημα». 

· Για τους διευθυντές: ανέφερε ότι μέχρι το καλοκαίρι οι αντικαταστάσεις θα γίνουν από τους ισχύοντες πίνακες, ενώ από Σεπτέμβριο θα εφαρμοστεί η νομοθεσία για ορισμό αναπληρωτών. Δήλωσε άγνοια για το αν θα υπάρξει παράταση στην ισχύ των πινάκων. 

· Για τα τμήματα: δήλωσε ότι υπάρχει πρόβλεψη μόνο για τα γυμνάσια, ενώ για τα λύκεια δεν έχει ληφθεί απόφαση. Υποστήριξε ότι οι διευθυντές είναι ενημερωμένοι. Εξέφρασε «ευχή» για ικανοποίηση των αιτημάτων για μείωση των μαθητών, αλλά επανέλαβε ότι μέχρι τότε θα εφαρμόζεται ο νόμος. 

· Για τις Λυκειακές Επιτροπές και το βοηθητικό προσωπικό των βαθμολογικών κέντρων στις Πανελλαδικές Εξετάσεις: ανέφερε ότι τηρεί τις προβλεπόμενες διαδικασίες και μάλιστα περηφανεύτηκε για την πρόσκληση συμμετοχής, για την οποία δεν είχε υποχρέωση. 

· Για τα ΜΚ (integrated master): δήλωσε ότι η διαδικασία βρίσκεται σε εξέλιξη και θα ολοκληρωθεί. 

· Για τα επιμέρους ζητήματα σχολείων: δεσμεύτηκε ότι θα τα εξετάσει. 

Η συνάντηση ανέδειξε για ακόμη μία φορά ότι η διοίκηση περιορίζεται στην επίκληση της νομιμότητας. Η πραγματικότητα στα σχολεία, όμως, δεν μπορεί να αντιμετωπιστεί με γενικόλογες αναφορές στον νόμο.

Συνεχίζουμε συλλογικά και αγωνιστικά προβάλλουμε τις ανάγκες και τα αιτήματά μας.

Καλούμε:

· Στην πανδημοσιοϋπαλληλική απεργία στις 13 Μαΐου για τα οικονομικά αιτήματα. 

· Στη Γενική Συνέλευση της ΕΛΜΕ στις 12 Μαΐου, στο 2ο ΓΕΛ Αργυρούπολης. 

· Στις εκλογές της ΕΛΜΕ στις 20 Μαΐου, στο ΕΠΑΛ Αλίμου. 

Συνεχίζουμε συσπειρωμένοι στα σωματεία μας !
	Για το Δ.Σ. της ΕΛΜΕ

	Η ΠΡΟΕΔΡΟΣ

ΒΙΚΥ ΜΙΧΑΛΟΠΟΥΛΟΥ

